**החג של החגים – דצמבר 2016**

כב' השופט סלים ג'ובראן, שופט בית המשפט העליון

הנשיא יוסף אלרון, נשיא בית המשפט המחוזי בחיפה,

הנשיא ד"ר אברהם אברהם, נשיא בית המשפט המחוזי בנצרת,

הנשיא דורון פורת, נשיא בתי משפט השלום במחוז צפון,

יו"ר לשכת עורכי הדין, עורך דין אפי נוה,

הבישוף המכובד בולוס מרקוצו,

ראש עיריית נצרת מר עלי סלאם,

יו"ר המועצה הארצית, עו"ד חוה מרצקי.

יו"ר ועד מחוז חיפה, עו"ד תמי אולמן וחברי ועד המחוז,

יו"ר ועד מחוז צפון, עו"ד חאלד זועבי וחברי ועד המחוז,

חבריי וחברותיי השופטים

עורכות ועורכי דין

מכובדיי כולם,

מפגש זה הפך למסורת שהתברכנו בה במחוזות חיפה והצפון. אירוע משותף שבו מציינים את החגים, אך יותר מכל הוא ממחיש הן את תפקידה החברתי החיובי של לשכת עורכי הדין והן את שיתוף הפעולה הפורה והמוצלח אשר מתקיים בין לשכת עורכי הדין בכלל, ובמחוזות חיפה והצפון בפרט, לבין מערכת בתי המשפט על כל שלוחותיה.

מכובדיי. הגשמת יעדיה של מערכת בתי המשפט, שליחותה והשירות הניתן על ידה לציבור, תלויים לא מעט בכם עורכי הדין. לכם תפקיד מרכזי וחשוב בשימור עוצמתה של מערכת המשפט בישראל ושל אמון הציבור בה.

בישראל מספר עורכי הדין הגבוה ביותר במדינות אירופה ביחס לאוכלוסייה. את זה כולכם יודעים. בהתאם לדו"ח ההשוואתי של הוועדה האירופית ליעילות הצדק שפורסם בחודש שעבר, שיעור עורכי הדין בישראל ביחס ל-100,000 תושבים עומד על 684. כדי שנקבל מושג, במקום השני נמצאת יוון עם 388 עורכי דין ל- 100,000 תושבים. באמצע נמצאות מדינות כמו הונגריה עם 132 עורכי דין, ופולין עם 137, וסוגרת הרשימה אזרבייג'ן עם 10 עורכי דין לכל 100,000 תושבים.

גם במספר התיקים שנפתחים בישראל, אנחנו ממוקמים במקומות הראשונים. בהתאם לדו"ח, נכון לשנת 2014, ישראל נמצאת במקום השביעי עם 4460 תיקים אזרחיים שנפתחים בערכאה הדיונית הראשונה ביחס ל- 100,000 תושבים, כאשר הממוצע במדינות אירופה עומד על 2724 תיקים שנפתחו ביחס ל- 100,000 תושבים.

למרות כל זה, קצב סילוק התיקים האזרחיים בישראל עמד נכון לאותם מועדים על 102%, קרי- נסגרו יותר תיקים מאשר נפתחו. נתון זה אינו מובן מאליו נוכח העובדה כי בהתאם לדו"ח מספר השופטים הממוצע במדינות אירופה עומד על 21 שופטים על כל 100,000 תושבים, בעוד שבישראל מספר השופטים לנפש נמוך בהרבה ועומד על 8 שופטים מקצועיים בלבד, על כל 100,000 תושבים.

אם כן, על אף הקשיים, השופטות והשופטים עושים מאמצים עילאיים, לילות כימים, על מנת לעמוד בעומסים הגדולים המוטלים עליהם, ומבלי שאיכות עבודתם תיפגע. זה הזמן לומר להם תודה ויישר כוח.

מכובדיי, חנוכה וחג המולד הם חגים של אור, שמחה ותקווה. אני מאחל לכולכם הרבה שמחות והרבה אור.

בתוך ימים ספורים, אנו מקבלים גם את השנה האזרחית החדשה, שאני מקווה כי תישא תחת כנפיה, לכל אחת ואחד מכם הרבה הצלחות אישיות ומקצועיות.

לסיום, אני מאחל לכולנו חג חנוכה שמח, عيد ميلاد مجيد وسنة مباركة لكم جميعاً. كل عام وانتم بخير.

תודה רבה!